als_Latn dik_Latn sag_Latn
Drejton Mbledhjen
JOZEFINA ÇOBA TOPALLI – KRYETARE KUVENDI
Rendi i ditës:
Miratimi i programit të punës të Kuvendit për periudhën 14 qershor – 29 korrik 2010.
Miratimi i kalendarit trejavor të punimeve të Kuvendit për periudhën 14 qershor – 1 korrik 2010.
Të pranishëm:
Znj. Jozefina TOPALLI Kryetare Kuvendi
Z. Ardian TURKU Zëvendës Kryetar Kuvendi
Z. Nasip NAÇO Zëvendës Kryetar Kuvendi
Z. Astrit PATOZI Kryetar i Grupit Parlamentar të Partisë Demokratike
Z. Gramoz RUÇI Kryetar i Grupit Parlamentar të Partisë Socialiste
Mungojnë:
Z. Lefter KOKA Kryetar i Grupit Parlamentar “Lëvizja Socialiste për Integrim”
HAPET MBLEDHJA
JOZEFINA TOPALLI – Sot do të bëjmë mbledhjen e Konferencës së Kryetarëve. Meqenëse nesër mbaron afati, për të qenë brenda të gjitha afateve, u detyrova që ta thërres sot këtë konferencë dhe nesër të bëjmë votimin e kalendarit dhe të programit.
Ju lutem, shikoni materialet, nëse keni ndonjë propozim! Kush e kërkon fjalën?
ASTRIT PATOZI – Nuk kam ndonjë gjë për të diskutuar për kalendarin. Më duket kalendar normal dhe korrekt, por nisur nga seanca që do të zhvillohet nesër në orën 10:00 për arsye objektive do t’ju ftoja, zonja Kryetare, që të shikonit mundësinë që seancat ditën e enjte t’i zhvillojmë gjithmonë në orën 10:00. Arsyeja e parë është se kështu ka qenë tradita edhe gjatë legjislaturave të kaluara, por mbi të gjitha për faktin se deputetët, sidomos ata që vijnë nga zona të largëta, e kanë ngritur shpesh këtë shqetësim, pasi kërkojnë të ikin një ditë më parë nëpër zonat e tyre elektorale. Unë besoj se kjo është një kërkesë që nuk i kushton asgjë Kuvendit në përgjithësi. Po kështu ka edhe një arsye tjetër, që mund të jetë banale, por që nuk është kaq e parëndësishme. Tani që fillon kampionati botëror i futbollit janë pikërisht oraret e ndeshjeve që përkojnë me orarin e seancës dhe unë kam frikë se do të shkëpusim vëmendjen e deputetëve. Kampionati fillon pasnesër dhe zgjat për një kohë të gjatë, një muaj e ca.
GRAMOZ RUÇI – Sigurisht, nuk kam ndonjë gjë në parim që të zhvillohet të enjten paradite, por këtë le ta diskutojmë një herë tjetër. Le të flasim për kalendarin më parë. Kërkoj që propozimet që ka bërë Partia Socialiste lidhur me strukturat e Parlamentit të bëhen funksionale me qëllim që të njoftohen.
JOZEFINA TOPALLI – Keni të drejtë. Sapo më sollën në zyrë materialin që propozon zotin Namik Dokle si nënkryetar të Parlamentit. Kanë sjellë, gjithashtu, propozimet për kryesinë e komisioneve parlamentare. Propozimet e Grupit të PS-së për drejtimin e komisioneve parlamentare janë:
Komisioni për Çështjet Ligjore - nënkryetar Fatmir Xhafa.
Komisioni për Ekonominë dhe Financat - nënkryetar Mimi Kodheli.
Komisioni për Politikën e Jashtme - nënkryetare Arta Dade.
Komisioni për Integrimin - kryetare Ermelinda Meksi.
Komisioni për Sigurinë Kombëtare - Ilir Gjoni kalon në këtë komision dhe është nënkryetar.
Në cilin komision është aktualisht zoti Gjoni? Namik Dokle është në Komisionin e Sigurisë.
GRAMOZ RUÇI – Jo, Namiku është në Komisionin e Veprimtarisë Prodhuese dhe kalon te Komisioni i Jashtëm.
JOZEFINA TOPALLI – Atëherë kush hiqet nga Komisioni i Sigurisë, që e zëvendëson zoti Gjoni?
Në Komisionin Për Sigurinë Kombëtare kush ikën që e zëvendëson zotin Gjoni
ASTRIT PATOZI – E mira do të ishte që një nga ata të kalojë te komisioni.
JOZEFINA TOPALLI – Mirë, shikojeni dhe na e sillni te sakte propozimin.
GRAMOZ RUÇI – .... ashtu sikurse ju e keni ndryshuar Rregulloren lind nevoja që do të bëj disa propozime për të ushtruar këtë të drejtë, pavarësisht se unë jam ose nuk jam dakord, ashtu sikurse deputetët tuaj kanë të drejtë të marrin më shumë se një komision edhe deputetët tanë të marrin më shumë sesa një komision atje ku ne e gjykojmë të arsyeshme pa kaluar maxhorancën tuaj. Domethënë gjithmonë me kushtin pa kaluar maxhorancën tuaj.
ASTRIT PATOZI - Sigurisht që ajo nuk është vetëm një e drejtë e deputetëve të maxhorancës, por ndryshimi në Rregullore është bërë kryesisht për këtë çështje; që të ruhen balancat dhe maxhoranca të ketë shumicën në të gjitha komisionet. Në rast se ju do ta ushtroni atë të drejtë për dy, pesë, dhjetë deputetë, atëherë ne do të bëjmë modifikimet tona dhe do të bëjmë që të gjithë deputetët tanë të kenë nga dy komisione dhe unë nuk besoj se kjo është rruga. Çfarë problemi kemi ne sot? Problemi ynë sot është që ne kemi mbipopullim të komisioneve. Kemi komisione me 25 veta. Nuk ka sens.
JOZEFINA TOPALLI – A mund t’ju bëj një propozim? Ju të dy lidhuni me njëri-tjetrin.
ASTRIT PATOZI – Nuk janë zëvendësues?
JOZEFINA TOPALLI - Jo, jo nuk janë zëvendësues, janë të përhershëm.
Ajo gjë është bërë për të zëvendësuar ministrat që nuk vijnë në komisione. Kjo ka qenë një arsyeja kryesore. Megjithatë, ju uluni bashkë.
ASTRIT PATOZI – Jo, ne ulemi, nuk ka asnjë problem, por nuk do të ishte e udhës sepse...
JOZEFINA TOPALLI- Në fakt mbipopullimi është problem.
GRAMOZ RUÇI – Problemi shtrohet se tej kësaj unë nuk kam dashur asnjëherë të kem maxhorancën në komisione, por edhe po ta kem maxhorancën në komisione, nuk ka rëndësi, është maxhoranca parlamentare që vendos dhe kalon. Sigurisht, në ushtrim të kësaj pike të Rregullores që ju keni ndryshuar, nuk mund të ndahet që kjo është për maxhorancën ose kjo nuk opozitë. Pavarësisht se jemi apo nuk jemi dakord, unë kam një kërkesë. Do ta institucionalizoj radhës tjetër, absolutisht jo për të kaluar maxhorancën tuaj. Ju lutemi vetëm më jipni numrat e deputetëve që keni në çdo komision, jo për të kaluar maxhorancën, po jua them prapë, por për të plotësuar disa kërkesa që kemi edhe ne për të përballuar atë luftë ose profesionale që duhet të kenë komisionet.
ASTRIT PATOZI – Zoti Ruçi, sensi i ndryshimeve në Rregullore ka qenë ruajtja e maxhorancës dhe ne biem dakord për këtë. Dhe ne të drejtën e pasjes së dy komisioneve nuk ia kemi dhënë të gjithë deputetëve, por ia kemi dhënë vetëm disa prej tyre, aq sa ka qenë e nevojshme që ne të ruajmë maxhorancën në të gjitha komisionet. Pra, në rast se ju do t’ia jepni këtë të drejtë disa deputetëve të tjerë, atëherë ne do të detyrohemi që të gjithë deputetëve tanë t’ua japim këtë. Dhe çfarë bëmë? Bëmë një rrëmujë në Parlament, bëmë komisione me nga 30 veta.
GRAMOZ RUÇI- Ju e keni bërë atë për të kaluar maxhorancën në tre- katër komisione që nuk e arrinit dot. Rregullorja e përcakton qartë dhe saktë se ministrat ose ju nuk duhet të jeni anëtarë komisioni. Dhe duke zbatuar frymën e kësaj Rregulloreje, ju u bindët se në disa komisione të mos kishit shumicën. Kaq thotë Rregullorja, këtë e ka ndarë verdikti i dhënë për votat. Nuk është ndonjë fatkeqësi e madhe kjo që nuk keni shumicën në komisione se komisioni mund të çojë dy mendime, shumë mirë, në qoftë se atje kam shumicën unë, ju miratoni mendimin e pakicës, është fare normale, sepse në fund të fundit, seanca është ajo që e përcakton. Ju kur keni ndryshuar këtë Rregullore, fryrjen e këtyre komisioneve, po marr një, Komisionin e Ligjeve, që të ishte e barabartë për të marrë maxhorancën. Por ti ke shtuar pesë, gjashtë.
JOZEFINA TOPALLI - Uluni dhe shikojini.
GRAMOZ RUÇI – Dakord.
JOZEFINA TOPALLI - Prit një sekondë, se do të diskutosh ti me zotin Ruçi, se, mesa shoh unë, këtu kanë sjellë propozime edhe për zotin Ethem Ruka, kryetar për Komisionin e Çështjeve Sociale, gjë që ju maxhoranca nuk ia keni dhënë, por i keni dhënë kryesimin e tre dhe jo të katër komisioneve. Komisionin për Edukimin dhe Mjetet e Informimit, kryetare Valentina Leskaj.
GRAMOZ RUÇI – Unë kam parë vetëm dy ndryshime... në Komisionin e Sigurisë, pothuaj janë të gjithë ushtarakë... kam problem për t’i lëvizur. Nëse do të shtosh njeri, por unë e di që shumicë nuk ka atje. Te komisioni i Jashtëm kishim katër vetë dhe ngelën tre, me ikjen e Ilir Gjonit, ndaj kam çuar Namik Doklen.
JOZEFINA TOPALLI – Atëherë, unë do të njoftoj nesër në Parlament për zotin Dokle si nënkryetar, do të njoftoj nënkryetarët dhe kryetarët dhe nuk do të flas asnjë fjalë pa i zgjidhur ju problemet që keni me zëvendësimet.
GRAMOZ RUÇI – Vetëm te Komisioni i Sigurisë vendos Ilir Gjonin.
ASTRIT PATOZI – Po të kalonte nga Komisioni i Sigurisë te Komisioni i Jashtëm dhe nuk do të kishim më nevojë të diskutonim.
GRAMOZ RUÇI - Jam plotësisht dakord, por po të kisha njeri për në Komisionin e Jashtëm.
ASTRIT PATOZI – Të sugjeroj Ben Blushin, për shembull.
GRAMOZ RUÇI – Nuk e di. Nuk i mora mendim se nuk kisha mbledhje grupi. Këtu them se ato ndryshime duhen bërë se nuk prek atë problem që kemi. Kurse, sa i përket problemit tjetër, të ulemi dhe të shikojmë raportet dhe të vendosim. Ndërsa këto të dyja duhen bërë.
JOZEFINA TOPALLI- Dakord.
GRAMOZ RUÇI – E dyta që kam është Byroja me përfaqësues të opozitës dhe sekretarët duhet të njoftojnë deputetët e opozitës, pasi kur bëni mbledhje nuk e njoftoni përfaqësuesin tonë.
JOZEFINA TOPALLI – Byroja përbëhet nga kryetarët e sekretariateve edhe nënkryetarët. Unë, kur të vijë, duhet të jetë edhe nënkryetari juaj. Është dhe sekretariati i buxhetit. Ka dy sekretarë buxheti. Nga PS-ja kush është?
GRAMOZ RUÇI – Do t’jua them me shkresë se kush do të jetë anëtar i Byrosë.
JOZEFINA TOPALLI – Nejse. Do ta shikoni! Lexoni Rregulloren dhe veproni siç përcaktohet në Rregullore.
GRAMOZ RUÇI – Ne i jemi përgjigjur kërkesës suaj. Siç na i keni dërguar shkresën, ashtu edhe...
JOZEFINA TOPALLI – Ju lutem, shiheni edhe një herë! Sa herë do të thirret Byroja, do të thirren edhe anëtarët e rinj, nënkryetari i PS-së dhe kushdo të jetë sipas Rregullores.
Urdhëroni, zoti Turku.
ARDIAN TURKU – Meqenëse bëhet fjalë për kalendarin trejavor...
GRAMOZ RUÇI – Të lutem se nuk kam mbaruar! Problemi i dytë që kam është se shoh që është futur si në program edhe në kalendar çështja e Gjykatës Administrative. Kam një problem procedural dhe një qëndrim politik. Këtu thuhet se është shqyrtuar nga Komisioni i Ligjeve. E keni fjalën që është shqyrtuar nga Parlamenti i mëparshëm, apo nga ky Parlament? Unë di që është shqyrtuar nga ai i mëparshmi.
JOZEFINA TOPALLI – Në këtë legjislaturë është diskutuar Shefqet?
SHEFQET ZANI – Është diskutuar dhe është përgatitur drafti nga Komisioni i Ligjeve.
GRAMOZ RUÇI – Pyetja ime është: nga Komisioni i Ligjeve të kësaj legjislature, apo i legjislaturës së mëparshme? Nga ky? Po atëherë pse futet në kalendar?
SHEFQET ZANI - Është futur në rend dite dhe është thënë...
Në kalendar është futur duke thënë që është shqyrtuar nga Komisioni i Ligjeve.
GRAMOZ RUÇI – Unë e di që është kërkuar. Megjithatë, mund të keni të drejtë, sepse unë nuk e kam ndjekur punën e veprimtarisë së komisioneve, por deri sa është futur në kalendar edhe në program... Është tjetër gjë duhet apo s’duhet kjo gjykatë dhe çfarë vërejtjesh apo mendimesh kemi ne për këtë çështje.
Ky është një problem që ne nuk duhet të bëjmë sikur nuk e dimë. Është një problem politik, të cilin ne kemi kërkuar një normalitet dhe për disa reforma që duhen të bëhen është edhe kjo. Jo vetëm kjo, por është bërë një pakt në Parlament herën e kaluar për një reformë të plotë midis PD-së dhe PS-së në organet e drejtësisë ku do të bënte pjesë edhe kjo.
Tani ne kemi një ngërç politik, kemi një krizë politike dhe ne gjithmonë kemi shprehur vullnetin politik këtu në seancë publikisht me partnerët tanë ndërkombëtarë, që kërkohet një marrëveshje midis maxhorancës dhe opozitës për të zgjidhur të gjithë problematikën që e tejkalon këtë krizë dhe kështu Shqipëria plotëson standardet për të gjithë problematikën e vet që ka.
Prandaj, e parë në këto kushte, në qoftë se do të jetë në konsideratë nga ana juaj, përsëri ushtroj të drejtën time për t’ju thënë se para se të fusni këtë, në qoftë se doni kontributin e opozitës, duhet të shtoni përpjekjet tuaja për të gjetur zgjidhjen e krizës politike midis maxhorancës dhe opozitës, Sepse, siç shikojmë në kalendarin e punimeve, pothuajse janë dy faqe me kode. Të lutem!
JOZEFINA TOPALLI – Janë me program...
GRAMOZ RUÇI – E para duhet ta shikojmë që të zgjidhim këtë problem, këtë ngërç, këtë krizë. Pra, duhet të zgjidhim problemin akut që kemi shtruar ku s’jemi marrë vesh këtu e 10 muaj rresht. Në qoftë se do të vijë puna për ta votuar, kur është një shumicë e cilësuar, ka kaluar ose jo në komision, sigurisht duhet të rikthehet në komision që të merren votat me shumicë të cilësuar, duhet të diskutohet, sepse atje mund të ketë opsione. Unë nuk jam, as nuk e kam parë çfarë është thënë për këtë ligj. Ose përndryshe duhet kontributi i opozitës në komisionin përkatës pavarësisht se e kanë kaluar. Nuk mund të kërkohen, edhe formalisht, edhe sikur të zgjidhej kriza politike, nuk mund të kërkohen votat prej shumicës së cilësuar pa iu nënshtruar një diskutimi në komisionin përkatës. Këtë kisha si problem. Sigurisht ju keni futur këtu në kalendar ndryshimin e Rregullores. Kemi parashikuar datën 17, nuk e di nëse do të arrini ose jo.
ASTRIT PATOZI – Zoti Ruçi, unë nuk mendoj që përfshirja e disa projektligjeve që kërkojnë shumicë të cilësuar të ndikojë në vendimet politike të Partisë Socialiste. Por ne nuk kemi pse të paragjykojmë se çfarë mund të ndodhë në ditët e ardhshme. Ne i lëmë mundësi institucioneve të Kuvendit, që janë komisionet, për të pasur në tavolinat e tyre të punës të gjitha këto projektligje që janë të domosdoshme dhe të nevojshme në mënyrë që në rastin më të parë ato t’i trajtojnë dhe t’i bëjnë gati për në seancë, sepse disa prej atyre kodeve mund të ketë nevojë edhe për përmirësime të tjera përveç atyre që janë trajtuar në legjislaturën e kaluar. Kështu që unë nuk besoj se është ndonjë problem për Partinë Socialiste fakti që këto projektligje do të mbarten, aq më tepër kur këto nuk ka vërejtje thelbësore nga vetë grupi i PS-së.
ARDIAN TURKU – Unë kam përshtypjen që projektligji “Për gjykatën administrative” është riparë formalisht nga komisioni përkatës, por është po ai që është diskutuar po në të njëjtin komision të legjislaturës së kaluar kur PS-ja ka marrë pjesë. Kështu që nuk besoj që ka ndryshime. Megjithatë, janë gjëra që siç tha edhe zoti Patozi, mund të shikohen. Personalisht, nuk shoh ndonjë lidhje organike midis problemit të krizës që ngriti zoti Gramoz, nga njëra anë, dhe këtij lloj projektligji, nga ana tjetër, dhe do të ishte mirë. Unë do ta quaja një kontribut real të PS-së që me pjesëmarrjen në Kuvend t’u hapte rrugën edhe këtyre lloj projektligjeve dhe mos ta bëjmë kaq të fortë këtë lidhje midis këtyre projektligjeve, natyrës së tyre, impakteve që ato kanë dhe pjesës tjetër që lidhet me çështjen të hapen apo të mos hapen kutitë. Do ta quaja shumë pozitive, megjithatë për pjesët e tjera unë jam dakord.
JOZEFINA TOPALLI – Atëherë a jemi dakord për këtë?
ASTRIT PATOZI - Zoti Ruka apo dikush tjetër thatë që ndërron komisionin, apo jo? Domethënë, zoti Dokle kalon nga Komisioni i Veprimtarive Prodhuese në Komisionin e Jashtëm.
JOZEFINA TOPALLI – Unë nesër nuk merrem me transferimin e deputetëve, unë do të merrem vetëm me kryetarët dhe nënkryetarët e komisioneve dhe me nënkryetarin e Parlamentit. Për çdo gjë tjetër që keni bini dakord me njëri-tjetrin, në bazë konsultimesh. Ju do të bëni rregullimet, pastaj vendoset. Te Komisioni i Jashtëm ishte zoti Gjoni dhe shkon zoti Dokle.
Falemnderit! Nesër në ora 10:00 është seanca plenare.
Mbledhja deklarohet e mbyllur
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn lij_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn